aLéb: Húsvét után - Napvilág Íróklub
Szerző: aLébFeltöltés dátuma: 2015-08-01
Úgy hordom balról jobbra, jobbról balra át
szikkadt szerelmek szürke, száraz dallamát,
mint oszlásnak indult kölykét az állat,
fogam közt álmok, gerincek, büszke vállak...
s a hit, a hit se régi már úgy, ahogy
a fájdalom szúette padra visszarogy
harangvasárnap a nagykendők alatt,
s most rendezgetem; halomba hord a bánat
elnyakló, szemétre érett rongybabákat,
ez így szakadt, az úgy veszett, a bátrakon
sem old időt, se port, ha újra átrakom,
s a fal; a sárga templomfalra táncol
akáclevélbe font időm, te játszol
kiskutyát, nyulat, és szárnyas árnyakat,
rendezgetem, mázsányi súllyal rám zuhan
a semmiből ezernyi szörnyem; messze van,
itt voltam, itt nem, itt úgy nem, hogy mégis én
ültem egy véget nem érő szentmisén...
kint és bent néma orgonák rezegnek
fáradt igét az érthetetleneknek,
hogy megmutassák, mit jelent
Húsvét után a csend.
Időpont: 2015-08-20 11:37:25
válasz Mákvirág (2015-08-19 13:17:04) üzenetére
Attila, nagyon örülök, hogy olvastad. Tudom, tapasztaltam, hogy nyitottan, tartalmi és technikai kérdésekben is értően olvasod a verseket, ezért különösen értékes nekem a véleményed. Megtisztelő, hogy azt írod, tanultál a versből, mint ahogyan az is, hogy felüdítenek a verseim. Már megérte megírni :-). Köszönöm szépen, hogy itt jártál.
Időpont: 2015-08-19 13:17:04
Bűn lett volna kihagynom ezeket a sorokat kedves aLéb! :)
A tartalom elsőre megfogott, a rímek formásak, gyönyörűek.
Később elemezni is kedvem támadt a ritmusok miatt. Ismét tanultam,
s bevallom felüdülni járok hozzád! :)
Időpont: 2015-08-13 10:02:44
válasz Mukli Ágnes (2015-08-12 19:23:36) üzenetére
Ágnes, nagyon örülök, hogy tetszett. Jól érezted a vers tartalmi építését is, ezt külön köszönöm. Örömmel láttalak itt.
Időpont: 2015-08-12 19:23:36
Nagyon ötletes a versed szerkezete.A két téma össze szerkesztése./ régi szerelmek, hit/
A hangvétele, az egyéni képek, az érzések megformálása ún. "alébos".Nehéz lenne szebbre írni.
Időpont: 2015-08-04 15:21:50
válasz eferesz (2015-08-04 10:57:25) üzenetére
Eferesz, örülök, hogy itt jártál.
Időpont: 2015-08-04 10:57:25
Csendes, simogató, köszönöm!
Időpont: 2015-08-04 10:13:51
válasz Selanne (2015-08-04 08:24:06) üzenetére
Marietta, az öröm az enyém, köszönöm.
Időpont: 2015-08-04 10:13:24
válasz GabeReal A. R. the Great (2015-08-03 21:56:00) üzenetére
Gabe, nagyon köszönöm, első sorban azt, hogy hagytad hatni a verset, meggyőződésem, hogy alkotó és olvasó együtt hozza létre azt az élményt, amit itt (ahogy olvasom) megéltél. Vallom, hogy meg kell éljük a szép minden aspektusát ahhoz, hogy értékelni tudjunk örömöt, fájdalmat.
Nagyon szépen köszönöm a véleményedet, örülök, hogy rendszeresen olvasol.
Időpont: 2015-08-04 08:24:06
Öröm volt újra itt járni.
Időpont: 2015-08-03 21:56:00
Nekem is felettébb tetszett a vers... S bár az egész jó, bennem az első versszak szakított! Akkorát, hogy a többi foltozni sietett.
Talön sajnáljam magam, hogy értem, amit értek belőle? Megélni talén közhelyes... De így megérteni, s átadni... Hogy lehet szép ami fáj? Mitől látható aranynak? S ha efféle esetben szénalmasnak érezném magam, e pár sor vigasz: nem vagyok egyedül, s e szenvedés kell, hogy nemes lehessek egyszer talán? A betűid a szeretetet ott festik szépre, ahol kevesen látnak...
S csak az első versszakon időztem...
Hálásan köszönöm... Azt az erő félét
Időpont: 2015-08-03 20:10:39
válasz Kőműves Ida (2015-08-03 12:22:51) üzenetére
Kedves Ida, nagyon szépen köszönöm a véleményedet, nagyon örülök, ha tetszik a vers. Köszönöm szépen, hogy rendszeresen olvasol.
Időpont: 2015-08-03 20:09:14
válasz Kankalin (2015-08-03 11:39:33) üzenetére
Kankalin, jól érzed, több párhuzamos, itt-ott fonódó gondolat van a versben, jelen cselekedetei, visszaemlékezések, vágyak és következmények (lehet, hogy következtetések, de inkább az előbbi...). Kompozíciónak szántam, örülök, ha így ment át. Köszönettel pedig én tartozom, fáradhatatlan olvasásodért :-).
Időpont: 2015-08-03 12:22:51
Rendkívül sokat adott nekem ez a vers. Igaza van Kankalinnak, valójában három verset olvashattam, és még visszajárok ízlelgetni... Szeretem a verseidet, de vannak olyanok, amelyek különösen megérintenek. Ez is közéjük tartozik. Köszönöm az élményt.
Időpont: 2015-08-03 11:39:33
Egészen máshogy olvastam most itt, ezért lesz újszerű a közelítésem. Különvettem a két aspektust, így két egybefüggő, témában szorosan kapcsolódó verset találtam.
A Húsvét jelentésében benne van a feltámadás, a tavaszvárás (és itt a tavasz nem csupán az évszak), a bűnbocsánat és az újjászületés.
Már leírtam máshol, hogy az üzenetét én is magamban hordozom, mert a régi és az új között nem kis ellentét van, és javítani szeretnék ezen. Az értékek megítélésében változások történtek, ami nem jó irány.
Az ellentétek szerepe a versben komoly hatást gyakorolt rám most is. Tulajdonképpen "3 in 1" vers ez, mert külön-külön is komolyan értelmezhető, az egybeolvasztás pedig még nagyobb hatással bír.
Örülök, hogy itt is megmutattad ezt a kompozíciót, mert bizony, 3 profi vers ez. Nem tudná akárki így közvetíteni. :) Mély tisztelettel köszönöm, hogy olvashatom műveid, és értelmezhetem őket a saját gondolatvilágom alapján. :) Szeretettel: Kankalin